Н А Р Е Д Б А

НА ОБЩИНСКИ СЪВЕТ СМЯДОВО ЗА ОСИГУРЯВАНЕ НА ПОЖАРНАТА БЕЗОПАСНОСТ НА ТЕРИТОРИЯТА НА ОБЩИНА СМЯДОВО

ГЛАВА ПЪРВА
ОБЩИ ПОЛОЖЕНИЯ

Чл.1. Тази наредба определя специфичните изисквания за пожарна безопасност на територията на Община Смядово.
Чл.2. Държавните органи, организациите, юридическите лица и гражданите са длъжни:
1.	Да спазват установените с тази наредба противопожарни правила и норми.
2.	Да спазват разпорежданията на органите на Националната служба за пожарна безопасност и защита на населението (НСПБЗН) и да оказват съдействие при изпълнение на техните правомощия.
3.	Да провеждат дейности, осигуряващи пожарната безопасност на обектите си.
Чл.3. При опасност от възникване на пожар или авария, гражданите уведомяват своевременно органите на Районната служба за пожарна безопасност и защита на населението /РСПБЗН/ на телефон: 05351/2830 или 160 и оказват съдействие при изпълнение на служебните им задължения. 
ГЛАВА ВТОРА
ОРГАНИЗАЦИЯ НА ПОЖАРНАТА БЕЗОПАСНОСТ НА ТЕРИТОРИЯТА НА НАСЕЛЕНИТЕ МЕСТА В ОБЩИНА СМЯДОВО

Чл.4. При проектиране и строителство на нови сгради, съоръжения и инсталации; при тяхното преустройство, реконструкция, модернизация и възстановяване се прилагат изискванията на Наредба №2 за Противопожарни Строително-Технически Норми (ПСТН).
Чл.5. Разрешително за строеж се издава след съгласуване на техническия или работен проект с органите на РСПБЗН по реда на Закона за устройство на територията (ЗУТ).
Чл.6. Въвеждането на новите строежи в експлоатация, става по реда на ЗУТ, след като са изпълнени съществените изисквания за пожарна безопасност на обекта.
Чл.7. Устройването на временни базари, изложби, театрални, циркови и други прояви се съгласува с органите на РСПБЗН, преди тяхното откриване.
Чл.8. Провеждането на ремонтни работи по уличната водопроводна мрежа, свързани със спиране на водата в населените места става след уведомяване органите на РСПБЗН.
Чл.9. Водоснабдителните дружества и собствениците на обекти, стопанисващи водопроводната мрежа в населените и извън населените места, са длъжни да поддържат в техническа изправност пожарните хидранти от уличната водопроводна мрежа.
Чл.10. (1) Забранява се паркирането на превозни средства на разстояние по-малко от 3 метра от пожарните хидранти.
(2) Всички новоизграждащи се пожарни хидранти, с изключение на тези монтирани по пътните настилки за автомобили, да се изпълняват надземни.
Чл.11. Фирмите, осъществяващи сметоизвозването и сметосъбирането на територията на община Смядово, да определят пожаробезопасни места за разполагането на контейнерите за отпадъци.
Чл.12. (1) Паленето на отпадъци, паленето на огън за приготвяне на консерви, да се извършва на пожаробезопасно разстояние от сгради, помощни постройки и др. под непрекъснат контрол. След приключване на тази дейност огнищата да се загасят.
(2) Забранява се изхвърлянето на угарки от цигари от моторни превозни средства.
Чл.13. За ликвидиране на големи пожари по искане на органите за РСПБЗН, фирмите и гражданите предоставят на помощ техника, технически и съобщителни средства и специалисти. Разходите за целта се поемат от Община Смядово.
ГЛАВА ТРЕТА
ИЗИСКВАНИЯ ЗА ПОЖАРНА БЕЗОПАСНОСТ 
НА ОБЕКТИТЕ 

Чл.14. Ръководителите на учреждения, организации и фирми, съобразно със специфичните особености на техните обекти, издават вътрешни наредби, заповеди и инструкции за осигуряване на пожарната им безопасност.
Чл.15. (1) Територията на обектите постоянно се поддържа в добър вид и системно се почиства от производствени и други отпадъци.
(2) Горимите производствени отпадъци се събират на определени места и периодично се изнасят извън района на обекта.
Чл.16. Към всички сгради, съоръжения, водоизточници и противопожарен инвентар в обектите се осигурява достъп и свободни пътища.
Чл.17. Нормативно изискващите се разстояния между сградите не могат да се използват за складиране на материали, оборудване, отпадъчен амбалаж, за паркиране на транспортни средства и построяване на временни сгради и съоръжения.
Чл.18. На територията на взривоопасни и пожароопасни обекти (ако това не е свързано с технологичния процес), а така също и на места, където се съхраняват и преработват горими материали, тютюнопушенето и ползването на открит огън се забранява.
Чл.19. При провеждане на ремонтни работи, свързани с изключване на участъци от водопроводната и пътната мрежа, източване на водоеми, неизправности в пожароизвестителните и пожарогасителните инсталации, незабавно се уведомява органите на РСПБЗН и се вземат необходимите мерки за осигуряване на пожарната безопасност на обекта.
Чл.20. За извършването на капитални, планово-периодични и други ремонти, ръководителят на обекта да изготви план, съгласуван със съответната районна служба по ПБЗН.
Чл.21. Извършването на заваръчни и други огневи работи в обекта да се регламентират със заповед на ръководителя, съгласувана с РСПБЗН.
Чл.22. Производствените, административните и други обекти се осигуряват с телефонна или друга връзка, свързваща ги с РСПБЗН.
Чл.23. Обектите се оборудват с изискващите се уреди, съоръжения и средства за пожарогасене. Същите се поставят на видно и достъпно място и периодично се проверяват, съгласно указанията на производителя.
Чл.24. За ликвидиране на пожари, ръководствата на обектите разработват планове, които се съгласуват с органите на РСПБЗН.

ГЛАВА ЧЕТВЪРТА
ИЗИСКВАНИЯ ЗА ПОЖАРНА БЕЗОПАСНОСТ КЪМ СГРАДИ И ПОМЕЩЕНИЯ

Чл.25. (1) Всички производствени, служебни, жилищни и спомагателни сгради и помещения постоянно да се поддържат чисти от горими отпадъци.
(2) В коридорите, изходите, пожарозащитните предверия и стълбищните клетки не се разрешава складирането на материали и оборудване.
(3) Всички врати по пътищата за евакуация, трябва свободно да се отварят навън за излизане от сградата.
(4) Допуска се вратите на евакуационните изходи от помещение с категория на произвадство А и Б, както и тези с категория на производство В, Г и Д, в които пребивават по-малко от 15 човека да се отварят навътре.
(5) При използване на подземни помещения за едновременно пребиваване на повече от 15 човека да бъдат осигурени най-малко два евакуационни изхода.
(6) При използване на помещения за едновременно пребиваване на повече от 50 човека, да бъдат осигурени най-малко два евакуационни изхода с брави тип “антипаник”. Вратите на тези помещения не могат да бъдат плъзгащи се.
(7) По пътищата за евакуация в производствени и обществени сгради се предвижда евакуационно осветление за маркиране на пътя на изходите и за създаване на видимост за напускане на сградата.
(8) Максималният брой посетители (обитаващи) се определя по Наредба №1 за номенклатурата на видовете строежи обн. – ДВ, бр.72 от 2003 г.
Чл.26. На видни места в производствените и други сгради за масово пребиваване на хора, да се поставят схеми за евакуация, евакуационните изходи и средствата за пожарогасене.
Чл.27. (1) На пожароопасните места и тези, определени за тютюнопушене в обектите, да се поставят знаци за пожарна безопасност, съгласно Наредба №4 за знаците и сигналите за безопасност на труда и противопожарна охрана обн. – ДВ, бр. 77 от 1995г.
(2) Тютюнопушенето да става само на определените за целта места.
Чл.28. Таванските, подземните и техническите помещения, които не се използват да се държат заключени.
Чл.29. Не се допуска в производствени, административни, жилищни, обществени и други сгради да се изменя функционалното им предназначение и техническото преоборудване на помещения и пътища за евакуация без разработване на проектна документация, утвърдена по реда на ЗУТ.
Чл.30. В складовите помещения материалите се складират на фигури. Местата за подреждането на фигурите се означават с ограничителни линии. Срещу вратите на складовете се оставят проходи, широки не по-малко от 1м.
Чл.31. Не се допуска паркиране и ремонт на товаро-разтоварни и транспортни средства в складови помещения.
Чл.32. Не се допуска използването на открит огън на разстояние по-малко от 50м от пожаро- и взриво- опасни обекти.
ГЛАВА ПЕТА
ИЗИСКВАНИЯ ЗА ПОЖАРНА БЕЗОПАСНОСТ КЪМ ЕЛЕКТРИЧЕСКИТЕ ИНСТАЛАЦИИ И СЪОРЪЖЕНИЯ

Чл.33. Техническото състояние на електрическите мрежи и електрооборудването трябва да осигурява тяхната пожаробезопасна експлоатация и да съответства на Наредба №3 за устройство на ел. уредби и електропроводни линии, обн. – ДВ, бр. 90 и 91 от 2004г. и на Наредба №4 за техническа експлоатация на енерго-обзавеждането, обн. – ДВ, бр.99 от 2004г., изм. доп. – ДВ, бр.101 от 2004г. 
Чл.34. При експлоатацията, ремонта и поддържането на електрическите уреди, съоръжения и инсталации не се допуска:
1.	Използването на нестандартни или неизправни електрически уреди, съоръжения и инсталации.
2.	Използването на електронагревателни уреди в канцеларии, производствени, складови и други помещения, здравни и учебни заведения, офиси, магазини, хотели и други обекти за масово събиране на хора, извън специално оборудваните за тази цел пожарообезопасени места, определени със заповед на ръководителя на обекта.
3.	Оставянето без наблюдение на включени в електрическата мрежа електронагревателни уреди, телевизори, радиоапарати и други.
4.	Нарушаване защитното изпълнение на електросъоръженията (IP и взривозащита).
5.	Нарушаване на инструкцията за монтаж и експлоатация на електросъоръженията, изготвени от предприятието производител.
Чл.35. Не се допуска производство, доставка и продажба на електрически уреди и апарати, без да са съгласувани с органите НСПБЗН или придружени със сертификат за пожарна безопасност.
Чл.36. В края на работното време всеки работник/служител е длъжен да провери и остави в пожаробезопасно състояние своето работно място, да изключи апаратите, машините и съоръженията, с които работи.
Чл.37. След приключване на работното време електрическите инсталации – силова и осветителна (без дежурно осветление и денонощно работещите съоръжения) в обекта да се изключват.
ГЛАВА ШЕСТА
ИЗИСКВАНИЯ ЗА ПОЖАРНА БЕЗОПАСНОСТ КЪМ СИСТЕМИТЕ ЗА ОТОПЛЕНИЕ И ВЕНТИЛАЦИЯ

Чл.38. Отоплителните и вентилационни съоръжения на сградите и съоръженията се монтират и експлоатират при спазване на нормативните актове и техническите изисквания, установени за тяхното производство, монтаж и ползване.
Чл. 39. Ръководителите на обектите, учрежденията, организациите, фирмите и техните поделения определят със заповед реда за ползване на отоплителните уреди и носят отговорност за спазването й.
Чл.40. Лицата, извършващи почистването, зареждането и запалването (включването) на отоплителните и нагревателните уреди и съоръжения и тези, които ги използват са отговорни за тяхната пожарна безопасна експлоатация.
Чл.41. (1) Преди есенно-зимния сезон отоплителните уреди, съоръжения и комини се проверяват и ремонтират. В експлоатация се допускат само изправни и стандартни уреди и съоръжения.
(2) Не се допуска използването на димоотводните канали за монтаж на електро, В и К и други комуникации.
Чл.42. Не се допуска производство, доставка и продажба на отоплителни и нагревателни уреди, без да са съгласувани с органите на НСПБЗН или да са придружени със сертификат за пожарна безопасност.
Чл. 43. При експлоатация на отоплителни уреди не се допуска:
1.	Употреба на леснозапалителни и горими течности за разпалване.
2.	Сушенето и поставянето на горими предмети и материали върху отоплителните уреди.
3.	Използването на инсталационните канали в качеството на димоотводи.
4.	Повторното запалване на печки с течно гориво, преди те да са се охладили.
5.	Оставянето без контрол на работещи отоплителни уреди. 
6.	Локално отопление с течно, твърдо гориво и пропан-бутан за помещения с производство от категория А и Б; помещения, в които се отделят горими прахове, детски заведения над 100 места; кинотеатри, киносалони, театри, културни домове и други подобни сгради със зрителни зали над 300 места.
Чл.44. Ползването на газови отоплителни и нагревателни уреди в обществени обекти да става след монтаж от оторизирана за целта фирма.
Чл.45. Да не се допуска съхранението на бутилки с пропан-бутан в подземни, слабопроветрими помещения, както и в помещения под евакуационни изходи, и под помещения за масово пребиваване на хора.
Чл.46. Не се допуска преливане на пропан-бутан от бутилка в бутилка.
ГЛАВА СЕДМА
ИЗИСКВАНИЯ КЪМ ИНСТАЛАЦИИТЕ ЗА ПОЖАРОИЗВЕСТЯВАНЕ И ПОЖАРОГАСЕНЕ 

Чл.47. (1) При експлоатация, използване и поддържане на пожароизвестителни системи, ползвателите им са длъжни да заведат формуляр (Приложение 1). За надзор на вписването или за вписване в този формуляр трябва да бъде определено отговорно длъжностно лице. Името на това лице (и всяка промяна на това лице) трябва да бъде записвано.
(2) Всички събития трябва да бъдат надлежно вписвани. “Събитие” включва пожарни тревоги (както реални, така и лъжливи), повреди, предупреждения преди подаване на сигнал за тревога, изпитвания и проверки, временни прекъсвания на връзки, посещения за обслужване. Всяка извършвана или произтичаща за извършване работа трябва да бъде надлежно вписвана.
(3) Ползвателите на пожароизвестителни системи осигуряват поддържане и обслужване по следната схема на периодичност:
1.) Ежедневно обслужване:
Ползвателят трябва да осигурява ежедневна проверка на следното:
а) че устройството за управление и индикация индицира нормална работа или ако не, всяка индицирана повреда е записана във формуляра и е съобщена в обслужващата организация;
б) че на всяко записано през предходния ден предупреждение за повреда е обърнато съответното внимание;
Всеки дефект трябва да бъде записван във формуляра и възможно най-бързо да бъдат предприемани действия за отстраняване.
2.) Ежемесечно обслужване:
Ползвателят трябва да осигурява поне веднъж месечно проверка на следното:
а) че всеки авариен генератор може да бъде пуснат и горивото му е достатъчно;
б) че поне един автоматичен или ръчен пожароизвестител (всеки месец от различна зона) е бил задействан, с цел проверка на способността на устройството за управление и индикация да приема сигнал за пожар, да включва пожарните сигнализатори и други предупредителни устройства;
в) когато това е допустимо, че е задействана за проверка всяка връзка до противопожарната служба или дистанционен обслужващ център.
Всеки дефект трябва да бъде записван във формуляра и възможно най-бързо да бъдат предприемани действия за отстраняване.
3.) Тримесечно обслужване:
Ползвателят трябва да осигурява поне веднъж на три месеца компетентно лице да извършва следното:
а) да проверява всички записи във формуляра и да предприема необходимите действия;
б) да проверява всички връзки към батерии;
в) да проверява функциите на подаване на сигнал за пожарна тревога, повреда и всички допълнителни фунции на устройството за индикация и управление;
г) да инспектира визуално устройството за индикация и управление за признаци на проникнала влага и други влошаващи фактори;
д) да изпълнява всички други проверки и изпитвания, предписани от инсталатора, доставчика или производителя;
е) да проучва дали е имало, каквито и да са строителни промени или промени в използуването на сградата, които биха могли да повлияят на изискванията за разполагане на автоматичните и ръчните пожароизвестители и звуковите сигнализатори, и ако е било така, да изпълнява визуално инспектиране, което трябва да потвърждава, че под всеки автоматичен пожароизвестител има свободно място 500 мм във всички посоки под него, и че всички ръчни пожароизвестители са нормално достъпни и видими;
Всеки дефект трябва, да бъде записван във формуляра и възможно най-бързо да бъдат предприемани действия за отстраняване.
4.) Ежегодно обслужване:
а) да проверява правилното действие на всеки пожароизвестител в съответствие с препоръките на производителя;
б) да извършва визуално инспектиране за потвърждаване, че всички кабелни връзки и устройства са безопасни, неповредени и добре защитени;
в) да извършва визуално инспектиране за проверка на използването на сградата в съответствие с нейното първоначално предназначение и изискванията за разполагане на ръчните, автоматичните пожароизвестители и звуковите сигнализатори. Визуалното инспектиране, трябва също да потвърждава, че под всеки автоматичен пожароизвестител има свободно място най-малко 500 мм във всички посоки, и че всички ръчни пожароизвестители са нормално достъпни и видими;
г) да проверява и измерва всички батерии;
Всеки дефект трябва да бъде записван във формуляра и възможно най-бързо да бъдат предприемани действия за отстраняване.
5.) Удължени интервали за обслужване:
В някои устройства проверката на определени функции се изпълнява автоматично. Тогава производителят, може да предпише увеличен период между ръчните проверявания на тези функции.
Чл.48. При проектиране и монтиране на стационарни пожарогасителни системи с въглероден диоксид да се прилагат изискванията на БДС ISO 6183.
Чл.49. При изпълнение на вътрешно противопожарно водоснабдяване в сгради, да се спазват изискванията на БДС ЕN 671-1 и EN 671-2 до въвеждането на БДС EN 671-2.

ГЛАВА ОСМА
АДМИНИСТРАТИВНО-НАКАЗАТЕЛНА ОТГОВОРНОСТ

Чл.50. Нарушителите на тази Наредба носят административно-наказателна отговорност, съгласно ЗМСМА и ЗАНН, ако не подлежат на по-тежко наказание.
Чл. 51. Нарушителите на Наредбата се наказват с глоба в размер от 50 до 500 лева, като заплащат и размера на причинените щети.
Чл.52.(1) Актовете за установяване на административни нарушения се съставят от служителите на районните служби по Противопожарна безопасност, защита на населението, районните служби ПБЗН и служители от общинската администрация, определени със заповед на Кмета на Община Смядово.
ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Тази Наредба се издава на основание чл.22, ал.1 във връзка с чл.21, ал.1, т.13 от ЗМСМА и влиза в сила от датата на приемането й.
§2. Контрол по изпълнението на Наредбата се възлага на Кмета на Община Смядово.
§3. Наредбата е приета с Решение № 27 по Протокол №4/07.02.2008г. на Общински съвет Смядово.

Приложение 1

Наименование и адрес: . . . . . . . . . . . . . . . . . . . . . . . . . . . . . . . . . . . . . 
Отговорно лице: . . . . . . . . . . . . . . . . . . . . . . . . .     Дата: . . . . . . . . . . . . . 
. . . . . . . . . . . . . . . . . . . . . . . . . . . . . . . . . .                Дата: . . . . . . . . . . . . . .
. . . . . .  .  . . . . . . . . . . . . . . . . . . . . . . . . . .                Дата: . . . . . . . . . . . . . .
. . . . . . . . . . . . . . . . . . . . . . . . . . ...... . . . . . . .                Дата: . . . . . . . . . . . . . .   
Системата е инсталирана от:  . . . . . . . . . . . . . . . . . . . . . . . . . . . . . . . . . .    
и се поддържа по договор от: . . . . . . . . . . . . . . . . . . . .. . . . . . . . . . . . . . . . . . . . . . . .   до . . . . . . . . . . . . . . . . 

 При необходимост от обслужване се обадете на телефонен номер: . . . . . . . . . 
Данни за събитията

Дата	Време	Номер на събитието по брояча	Описание на събитието	Произтичаща от събитието дейност	Дата на завършване	Подпис	

							

Разходвани елементи:                            Необходима замяна:
. . . . . . . . . . . . . . . . . . . . . . . . . . . .                    . . . . . . . . . . . . . . . . . . . . . . . . . . 
. . . . . . . . . . . . . . . . . . . . . . . . . . . .                                                                      . . . . . . . . . . . . . . . . . . . . . . . . . .